Mr Married and Looking for Daytime Fun – Philip Liebenberg | Philip Liebenberg
Mr Married and Looking for Daytime Fun – Philip Liebenberg
by Philip Liebenberg on Sep 29th, 2008 Tweet
Mr Daytime Fun.
Sesuur Sondagoggend. My laptop was heelnag aanlyn. Die eerste brief in my Gaydar-inbox laat my vergeet dat ek eintlik oppad toilet toe was. My kop is skielik voller as my blaas. Ek begin oorhaastig tik:
"Dis beter om waarlik gay te wees as kammakastig straight!
So, "Mr Married And Looking For Daytime Fun", ek het jou brief gelees. Die een wat jy in jou desperate na-nag lus, waarskynlik met 'n ereksie in jou broek en 'n leë maag vol angstige afwagting, aan my profiel geskryf het. Die profiel waarin ek myself adverteer as gay pastoor wat jou sal help om vrede met jou gaywees te maak. Dit maak toe dat jy my júís as 'n groot "daytime fun"-uitdaging beskou. Dié dat jy toe 'n private picture aanheg van jou gesig agter jou hand en jou watsenaam vir my om te sien. Jy sê jy sal nooit met 'n openlike gay lewel kan vrede maak nie omdat dit sonde is, maar dat jy ook nie bereid is om jou etensuurspeletjies met manne op te offer nie. Nie eers terwille van jou huwelik nie. "A Man needs to get His rocks off every now and then", sê jy. "Mr Married", ek wil jou graag vra: gaan jy nou vir die res van jou lewe met jou gesig agter jou hand rondloop? In die donker gange van Adult World cruise? Wil jy regtig eerder 'n dubbele lewe ly en elke aand wanneer jy met vroutjie lepel-lê, wéét dat jy 'n skelm is? Dat jou gesig 'n masker is. Dat dít die rede is waarom jy dit eerder agter jou hand wegsteek – die wete dat mens niemand in die oë kan kyk as jy dit nie met jou eie oë doen nie. Die oë van jou siel. Jou ware siel. Nie die skaam een nie. Jy is eintlik lankal nie meer net skaam oor jou gaywees nie, jy is nou ook skaam oor wat jy daarmee doen.
"Mr Married", nêrens in die natuur kry mens 'n perfekte sirkel nie. Dis net 'n standaard in God se kop, terwyl Hy tóg genade met die werklikheid se skewe sirkels het! Jy sal nooit die straight man kan wees wat jy so graag vir die wêreld voorhou nie. Jy het één lewe. Jy kan 'n baie beter keuse maak as wat jy met hierdie private picture doen. Jy kan beter doen as om snags jou gesiglose watsenaam vir moffies te wys en bedags jou agter-die-hand gesig vir die straights butch te trek.
Jy kan 'n eerlike gay man wees. Wat jou hand kaarte vierkantig in die gesig staar en dit met eerlikheid speel. Ek het ontdek dat my gaywees, gemeng met 'n goeie dosis eerlikheid, die resep vir vryheid is. Vir sterkte in my handdruk en trots in my oë. Dat dit my help om my hand voor my gesig weg te neem en met vrymoedigheid in vriendskap na straights uit te steek. Die mensdom hou van ons as ons eerlik is. Om jou gaywees met kammakastige straightwees te meng doem jou nie net tot donker kamers nie, dit gee jou 'n lewe wat soos 'n tydbom eendag in jou gesig gaan ontplof. Vra my, ek het dit self gedoen. Ek het myself en ander baie skade gedoen met my leuens en amper te laat ontdek dat dit altyd beter is om waarlik gay te wees as kammakastig straight! Ek hoop ek hoor weer van jou!"
Ek druk "send message", en voel skielik my oorvol blaas. Terwyl ek staan en piepie kyk ek vir myself in die swartgeraamde, vollengte badkamerspiëel. Skielik weet ek: ek was te kras. Wanneer gaan ek onthou om te onthou hoe moeilik dit vir mý was om in die na-nag van alleenheid lus te wees? En bedags te bang om te erken wat ek is? Maklik om te praat noudat ek met 'n oop gesig langs my partner lê en geen lus my ooit meer desperaat maak nie. My sotlik-pastorale briefie maak dat ek my eie agterent wil skop. Ek sien in die spiëel hoe mý gesig skaam agter my hand verdwyn terwyl ek twintig oor ses Sondagoggend 'n opregte skietgebed vir "Mr Married And Looking For Daytime Fun" bid: "Here, sal Ú daai makker help om sy hand voor sy gesig weg te vat en liewer voor sy watsenaam op foto's te hou? Totdat hy sy hele lyf oopgesig vir een spesiale ou kan wys. En maak assebliéf my tikvingers styf as ek my ooit weer voor 'n laptop sit en verbeel dat ék God is! Amen."
Sonder om hande te was loop ek haastig terug na my laptop toe en soek na sy profiel. "Mr Married And Looking For Daytime Fun", vergewe my vir elke windgat woord wat ek netnou vir jou geskrywe het…"
© Kopiereg voorbehou Philip Liebenberg 2008
Tags: Adult World, Daar's 'n Gay Pastoor in My Kop, daytime fun, ereksie, etensuurspeletjies, gay pastoor, Gaydar, married, Philip Liebenberg, private picture, South Africa
« Sodom – deur Philip Liebenberg
Is being gay and christian an issue in the English community? »
October 23rd, 2008 @15:11 #
Ek lees vandag die skrewe oor "Hand voor die gesig". Ek moet se ek's definitief nie 'n persoon sonder sonde nie. Is dit waarlik nodig om God die Almagtige se Seun oor en oor te kruisig deur dade wat ons weet God verag? My Pastoor sal sal definitief nie saamstem met die idee dat iemand wat Guy of Lesbeen is die Wil van God is nie. Ons is nie so geskape nie maar deur sonde, traddisies en afwatering van woord stadig maar seker gewoond gemaak aan die feit dat daar mense is wat "maar net so is en ons moet hulle aanvaar".
Ek mag verkeerd wees en veroordeel of beoordeel glad nie en sal waarlik nie die eerste klip gooi nie, maar asseblief ons het 'n gesonde verstand om te dink en vir onself volgens die "Leiding en Voorbeeld/e" wat Jesus ons gestel het, besluite te kan maak. God laat nie met Hom mors nie. Ek sal dit waardeer indien ek die pad byster is om meer te kan hoor en of inligting te kan bekom want ek weet nie waar God die daad goedkeur in sy Woord nie.
October 23rd, 2008 @16:01 #
Baie dankie vir jou kommentaar! Altyd vir my lekker om te hoor hoe `n hart klop vir die Here.
Ek moet jou sê dat ek ook lank gereken het dat gays so is omdat hulle so word. So word deur keuses wat verkeerd is. Tot ek eendag, na jare, besef het dat hulle so is. Sonder keuse so gebore is. Ek is een van hulle John. En dit was vir my hel om so te worstel en te bid vir bevryding. Jaar in en jaar uit. Toe besef ek later dat ek maar net is wat ek is. Nou leef ek uit Jesus. En ek is gay.
Jy verwys na Jesus se voorbeelde: Hy het geen voorbeeld of woord oor gays gerep nie - ek moes maar self uitfigure hoe om te leef uit Sy gebod.